32002D0805
L 278/24
JURNALUL OFÍCIAL AL UNIUNII EUROPENE
DECIZIA COMISIEI
din 15 octombrie 2002
privind anumite măsuri de protecție referitoare la unele produse de origine animală destinate alimentației animalelor și importate din Ucraina
[notificată cu numărul C(2002) 3785]
(Text cu relevanță pentru SEE)
(2002/805/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 178/2002/CE al Parlamentului European și al Consiliului din 28 ianuarie 2002 de stabilire a principiilor și cerințelor generale ale legislației în domeniul alimentar, de înființare a Autorității europene a siguranței alimentare și de stabilire a procedurilor referitoare la siguranța produselor alimentare (1), în special articolul 53 alineatul (1),
având în vedere Directiva 7/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele provenind din țări terțe și introduse în Comunitate (2), în special articolul 22 alineatul (1),
întrucât:
(1)
În ceea ce privește în special alimentele și hrana pentru animale, articolul 53 alineatul (1) litera (b) punctul (iii) din Regulamentul (CE) nr. 178/2002 prevede adoptarea tuturor măsurilor intermediare adecvate în cazul în care este evident că alimentele sau hrana pentru animale importate dintr-o țară terță ar putea constitui un risc grav pentru sănătatea umană, pentru sănătatea animală sau pentru mediu.
(2)
În conformitate cu articolul 22 din Directiva 97/78/CE a Consiliului, trebuie adoptate măsurile necesare la importul anumitor produse din țări terțe în cazul în care apare sau se dezvoltă orice element care ar putea reprezenta un risc grav pentru sănătatea umană sau animală.
(3)
Prezența cloramfenicolului a fost detectată în laptele praf degresat și în laptele artificial fabricat din lapte praf degresat, destinat alimentației animalelor și importate din Ucraina.
(4)
Întrucât prezența acestei substanțe în hrana pentru animale constituie un potențial risc pentru sănătatea umană și animală, din toate loturile de lapte praf degresat și de lapte artificial fabricate din lapte praf destinate alimentației animalelor și importate din Ucraina trebuie prelevate și analizate probe pentru determinarea calității lor.
(5)
Regulamentul (CE) nr. 178/2002 a instituit sistemul de alertă rapidă pentru alimente și hrana pentru animale, iar aplicarea acestuia este adecvată pentru punerea în aplicare a obligației privind informarea reciprocă prevăzută în Directiva 97/78/CE.
(6)
Prezenta decizie va fi reexaminată având în vedere garanțiile oferite de autoritățile ucrainene competente și rezultatele analizelor efectuate de statele membre.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătate animală,
ADOPTĂ PREZENTA DECIZIE:
Articolul 1
Prezenta decizie se aplică laptelui praf și laptelui artificial fabricat din lapte praf destinat alimentației animalelor și importat din Ucraina.
Articolul 2
(1) Pe baza unor planuri de eșantionare și metode de detecție adecvate, statele membre întreprind analiza chimică a fiecărui lot de lapte praf sau de lapte artificial produs din lapte praf, destinat alimentației animalelor și importat din Ucraina, pentru a se asigura că produsele în cauză nu prezintă nici un pericol pentru sănătatea animală sau pentru sănătatea publică. Principalul scop al acestei analize este depistarea prezenței cloramfenicolului.
(2) Statele membre informează de îndată Comisia cu privire la rezultatul analizei menționate în alineatul (1) prin intermediul sistemului de alertă rapidă pentru alimente și hrana pentru animale instituit prin Regulamentul (CE) nr. 178/2002.
Articolul 3
Statele membre nu autorizează importul pe teritoriul lor sau expedierea spre alt stat membru a produselor menționate în articolul 1 decât dacă rezultatele controalelor menționate în articolul 2 sunt favorabile.
Articolul 4
Toate cheltuielile care decurg din aplicarea prezentei directive sunt suportate de expeditor, de destinatar sau de agentul acestora.
Articolul 5
Statele membre modifică măsurile pe care le aplică importurilor astfel încât acestea să fie compatibile cu prezenta decizie și asigură fără întârziere o publicitate adecvată pentru măsurile adoptate. Statele membre informează de îndată Comisia cu privire la aceasta.
Articolul 6
Prezenta decizie este reexaminată având în vedere garanțiile oferite de autoritățile ucrainene și rezultatele analizelor menționate la articolul 2.
Articolul 7
Prezenta decizie se adresează statelor membre.
Adoptată la Bruxelles, 15 octombrie 2002.